ORDE do 28 de xullo de 2009 pola que se establecen as bases reguladoras para a concesión, en réxime de concorrencia competitiva, das subvencións a Pemes, para o impulso de actuacións en materia de responsabilidade social empresarial, no ámbito da Comunidade Autónoma de Galicia e se convocan para o exercicio 2009.
CONSELLERÍA DE TRABALLO E BENESTAR — III. OUTRAS DISPOSICIÓNS — 06/08/2009

O 5 de febreiro de 2007 asinábase o acordo denominado Novo Marco de Relacións Laborais en Galicia. Acordo polo Emprego, como froito do proceso de Diálogo Social en Galicia, iniciado coa sinatura da Declaración Institucional do 5 de novembro de 2005.
O referido acordo é, pola súa vez, un compendio de nove acordos entre os que se atopa o denominado Acordo a prol da Responsabilidade Social Empresarial en Galicia.
A responsabilidade social das empresas recollíase no Libro verde da UE (2001), documento xurdido do Consello Europeo de Lisboa de marzo do ano 2000, como un concepto segundo o cal as empresas deciden voluntariamente contribuír á consecución dunha sociedade mellor e un ambiente máis limpo, definición que o Foro de Expertos ampliaba e, por consenso, establecía que a RSE é a integración voluntaria no seu goberno e xestión, nas súas estratexias políticas e procedementos, das preocupacións sociais, laborais, ambientais e de respecto aos dereitos humanos que xorden da relación e o diálogo transparentes cos seus grupos de interese, responsabilizándose así das consecuencias e impactos que derivan das súas accións.
Seguindo a propia definición do Libro Verde da Comisión Europea, é necesario falar da responsabilidade social empresarial na súa vertente interna e externa. Dentro da empresa, as prácticas responsables afectan, en primeiro lugar ás traballadoras e traballadores, en cuestións, entre outras, como a contratación laboral, a adaptación das empresas ante os cambios no mercado laboral, a procura de solucións ante as situacións de inestabilidade laboral minorando os efectos negativos destas sobre o emprego e o contorno social no que se desenvolven as empresas. A reestruturación de empresas polo peche de centros de traballo e os recortes de man de obra provocan preocupación entre as traballadoras e traballadores polo que sería recomendable que as empresas incorporasen ás súas estratexias de responsabilidade social plans e medidas para promover a estabilidade no emprego, aí como plans sociais e de recolocación das súas traballadoras e traballadores para aqueles sectores con circunstancias que
así o demanden.
No que se refire á Comunidade Autónoma galega, enténdese que a idea de RSE está necesariamente cinguida a un contorno sociolaboral e ambiental que, unida ao desenvolvemento económico, configura os parámetros de calidade de vida que desexamos e que responde ao concepto de desenvolvemento sustentable e de competencia responsable.
Por iso, no proceso de diálogo social, as partes asinantes do Acordo a prol da Responsabilidade Social en Galicia, acordaban apostar polo fomento da responsabilidade social empresarial no noso país, para o cal amosaban a súa conformidade para que as políticas, medidas e plans que se desenvolverán na materia na nosa comunidade autónoma pivotasen sobre diversos principios ou liñas de actuación dirixidos, de xeito directo, ao tecido empresarial composto na súa maioría, por pequenas e medianas empresas (Peme).
Entre outras liñas de actuación en materia de RSE recollidas no referido acordo e destinadas ás empresas atópanse, o fomento da formación, da transparencia informativa, o impulso da implantación nas empresas de sistemas de xestión, a mellora das condicións laborais dos traballadores e traballadoras, a promoción dos valores da RSE e a creación de liñas de axuda.
Así mesmo, e á vista da actual situación económica, resulta imprescindible centrar as medidas de RSE na creación e mantemento do emprego na nosa comunidade autónoma, motivo polo que se modifican estas bases e se refunde o seu contido coas publicadas no exercicio 2008 (Orde do 28 de xullo de 2008, DOG nº 149, do 4 de agosto).
Por todo o exposto, consultado o Consello Galego de Relacións Laborais, en uso das facultades que teño atribuídas e para a debida aplicación dos créditos orzamentarios para o fin que foron establecidos,
DISPOÑO:
Capítulo I
Obxecto e ámbito de aplicación
Artigo 1º.-Obxecto.
Esta orde ten por obxecto establecer as bases reguladoras para a concesión das axudas, en réxime de concorrencia competitiva, dirixidas ao impulso de actuacións de fomento, difusión e sensibilización no ámbito da responsabilidade social empresarial, así como para a incorporación de plans e medidas de responsabilidade social da empresa que promovan a estabilidade no emprego e a reinserción laboral, no ámbito da Comunidade Autónoma de Galicia, mediante o financiamento dos gastos que as pequenas e medianas empresas (Pemes) galegas leven a cabo neste eido durante o ano 2009.
Artigo 2º.-Financiamento e normativa reguladora.
A concesión das axudas previstas nesta orde estará suxeita á existencia de crédito orzamentario e realizarase no exercicio 2009 con cargo á aplicación 48.03. 324A 474.0 código de proxecto, 200901036 da Dirección Xeral de Relacións Laborais, por importe total de trescentos vinte e oito mil quiñentos trinta e cinco euros (328.535 ).
Estas axudas están cofinanciadas polo Fondo Social Europeo, nunha porcentaxe do 80%, a través do programa Operativo do FSE de Galicia 2007-2013, número CCI 2007 ES 051 PO 004, aprobado pola decisión da Comisión Europea do 18 de setembro de 2007; este cofinanciamento farase constar nas resolucións de concesión.
As solicitudes, a súa tramitación e concesión axustaranse ao disposto na Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o seu regulamento, en canto non se opoña ao establecido na Lei de orzamentos xerais da Comunidade Autónoma de Galicia para o ano 2009, e na Lei 38/2003, do 17 de novembro, xeral de subvencións.
Artigo 3º.-Beneficiarias.
Poderán ser beneficiarias destas axudas as empresas con domicilio social ou centro de traballo na Comunidade Autónoma de Galicia, que reúnan a condición de pequena e mediana empresa (Peme).
Para os efectos desta orde, considérase Peme a empresa que empregue menos de 250 traballadores e que non supere os 50 millóns de euros de volume de negocio anual ou o seu balance anual sexa inferior a 43 millóns de euros.
Artigo 4º.-Actuacións e gastos subvencionables.
As actuacións subvencionables desagréganse nas seguintes liñas de actuación:
Liña I: actividades para o fomento, difusión e sensibilización da responsabilidade social da empresa tanto de xeito interno coma externo.
Para estes efectos terán a consideración de gastos subvencionables:
-A organización ou participación das traballadoras e traballadores e do persoal directivo da empresa, en congresos, seminarios, cursos, xornadas, simposios ou similares no eido da RSE.
-Os gastos derivados da edición de folletos, enquisas, boletíns, publicacións, campañas publicitarias ou calquera outra actividade promocional que fomente a responsabilidade social da empresa de xeito interno ou externo.
Liña II: actividades para incorporar plans e medidas de responsabilidade social da empresa que promovan o emprego estable e a reinserción laboral, ante situacións que así o demanden.
Para estes efectos terán a consideración de gastos subvencionables, os gastos derivados da contratación de persoal cualificado, a dedicación do persoal da empresa con cualificación ou os gastos de asesoramento ou consultoría para:
-A elaboración de plans sociais e de recolocación que recollan medidas que a empresa pode adoptar para evitar ou reducir os efectos negativos sobre as traballadoras e traballadores dos posibles necesidades de axustes de persoal, tales como, as dirixidas á readaptación ou á reconversión das traballadoras e traballadores ou á súa integración noutros postos de traballo da empresa, entre outras de análoga natureza.
-A implantación na empresa de sistemas ou medidas que favorezan a estabilidade das traballadoras e traballadores nos seus postos de traballo, tales como o incremento de postos de traballo de carácter indefinido ou a redistribución da xornada de traballo entre as traballadoras ou traballadores, entre outras de análoga natureza.
Artigo 5º.-Contía das axudas.
A contía das axudas previstas non poderán superar o 60% dos gastos necesarios para a realización das actividades, ata un máximo de 3.000 euros por beneficiaria, se se trata de axudas previstas na liña I, e ata un máximo de 8.000 euros por beneficiaria na liña II.
Polo que respecta á liña II se a actividade se desenvolve mediante a contratación de persoal cualificado a contía da axuda consistirá no 100% dos gastos necesarios, ata o límite de 10.000 euros por beneficiaria.
Segundo o establecido no artigo 29 da Lei 9/2007, do 13 de xuño, de subvencións de Galicia, en ningún caso serán gastos subvencionables os impostos indirectos cando sexan susceptibles de recuperación ou compensación nin os impostos persoais sobre a renda.
Capítulo II
Competencia e procedemento
Artigo 6º.-Competencia.
A competencia para coñecer e resolver as solicitudes de subvencións previstas nesta orde, por delegación do/a conselleiro/a competente en materia de traballo, corresponderalle á persoa titular da Dirección Xeral de Relacións Laborais.
Artigo 7º.-Solicitudes, prazo e documentación.
1. Solicitudes.
As solicitudes de axudas e subvencións recollidas nesta orde, deberán formalizarse por separado para cada unha das liñas, dirixiranse ao órgano competente para resolver e presentaranse por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
A presentación da solicitude de subvención pola entidade comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, segundo o establecido no artigo 20.3º da Lei 9/2007, do 13 de xuño, de subvencións de Galicia.
Non obstante, a persoa solicitante poderá denegar expresamente o consentimento, debendo presentar entón a certificación nos termos previstos regulamentariamente.
Mediante a presentación da solicitude de subvención o interesado presta expresamente o seu consentimento á Consellería de Traballo e Benestar para incluír e facer públicos os datos relevantes referidos ás axudas e subvencións recibidas, así como ás sancións impostas, nos rexistros públicos de axudas, subvencións e convenios e de sancións administrativas, regulados no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006 (DOG nº 153, do 9 de agosto).
Segundo o establecido no artigo 14.2º da Lei 9/2007, as persoas interesadas poderán consultar esta orde e obter os impresos necesarios desde a páxina web da Consellería de Traballo e Benestar:
http://traballo.xunta.es
2. O prazo para a presentación de solicitudes de axudas rematará no prazo dun mes contado desde o día seguinte ao da publicación da norma no Diario Oficial de Galicia.
3. As solicitudes presentaranse no modelo que figura como anexo I desta orde, e deberán ir acompañadas da documentación xenérica e específica que a seguir se relaciona:
3.1. Documentación xenérica.
-Modelo de declaración responsable segundo anexo I desta orde.
-Fotocopia compulsada da tarxeta acreditativa do número de identificación fiscal da entidade solicitante.
-Fotocopia compulsada do documento nacional de identidade da persoa ou persoas que teñan a representación legal.
-Fotocopia compulsada do documento que acredite a dita representación.
-Ficha de solicitude da transferencia bancaria segundo o anexo III desta orde.
-Declaración do conxunto de todas as solicitudes efectuadas ou concedidas, para un mesmo proxecto ou actividade, perante outras administracións ou outros entes públicos ou privados, nacionais ou internacionais, así como as axudas solicitadas ou concedidas sometidas ao réxime de minimis nos tres últimos anos, segundo anexo IV desta orde.
-Memoria das actividades realizadas pola empresa solicitante en anos anteriores en materia de RSE.
-Orzamento detallado dos gastos para os que se solicita a subvención, cuantificado economicamente en todas as súas epígrafes.
-Certificación na que se relacione o cadro de persoal de todos os centros da empresa nos doce meses anteriores á solicitude, con indicación do tipo de contrato e antigüidade na empresa.
-Copia cotexada dos documentos TC2 da empresa solicitante, referidos ao mes inmediatamente anterior á presentación da solicitude.
-Balance e conta de resultados da entidade solicitante do último exercicio pechado anterior á data da solicitude.
-Declaración da lingua que se vai empregar na realización da actividade para a que se solicita a subvención.
3.2. Documentación específica.
Liña I:
a) Proposta de actividades para as que se solicita a subvención, especificando os medios previstos para a súa realización e as persoas ás que vai dirixidas.
b) No caso de organización de actividades, data e lugar de celebración das actividades formativas, informe dos contidos que se van incluír na actividade, nome das persoas relatoras e titulación e currículo que acredite a especial cualificación para impartir as actividades de formación obxecto da axuda. No caso de prestación do servizo por persoas xurídicas deberase xuntar o contrato que une ao/á relator/a coa empresa prestadora do servizo de formación.
c) No suposto de participación en actividades, diploma, certificado ou outra documentación que acredite a asistencia a estas, expedidos pola entidade organizadora, así como os seus contidos.
Liña II:
a) Memoria detallada na que se deberá facer referencia aos seguintes aspectos:
-Proposta das actividades para as que se solicita a subvención.
-Número de persoas destinatarias das accións.
-Necesidade ou conveniencia da execución das medidas.
-Obxectivos perseguidos.
b) Indicación dos medios previstos para o desenvolvemento da actividade:
-Se a actividade se realiza mediante a contratación de persoal ou destinando persoal da empresa: currículo que acredite a capacidade profesional da/s persoa/s para a realización da actividade obxecto da subvención.
-Se a actividade se realiza mediante consultoría ou asistencia: documentación acreditativa de capacidade profesional da empresa que realiza os traballos obxecto da subvención incluíndo relación dos traballos semellantes realizados nos tres últimos anos.
Artigo 8º.-Instrución.
1. O órgano instrutor dos expedientes será o Servizo de Relacións Laborais da Subdirección Xeral de Traballo, que realizará as actuacións necesarias para comprobar os datos en virtude dos cales se debe formular a proposta de resolución.
2. Se a solicitude non estivese debidamente cuberta ou non se achegase a documentación exixida, a unidade administrativa encargada da tramitación do expediente, de conformidade co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, requirirá a entidade interesada para que, nun prazo máximo e improrrogable de 10 días, emende a falta ou presente os documentos preceptivos coa advertencia de que, se así non o fixese, se considerará desistida da súa petición, logo de resolución, que deberá ser ditada nos termos previstos no artigo 42 da antedita lei.
3. O procedemento de concesión das subvencións recollidas nesta orde tramitarase en réxime de concorrencia competitiva, nos termos establecidos no artigo 19.1º da Lei 9/2007, do 13 de xuño, de subvencións de Galicia.
Artigo 9º.-Avaliación das solicitudes.
1. Unha vez instruídos os expedientes pasarán para o seu exame á comisión de avaliación que emitirá informe ao órgano instrutor. Este órgano elevará a proposta ao/á conselleiro/a competente en materia de traballo, ou persoa en quen delegue, quen resolvera poñendo fin á vía administrativa.
2. Para os efectos do disposto no parágrafo anterior a comisión de avaliación estará formada polos seguintes membros: a persoa titular da Subdirección Xeral de Traballo, quen presidirá, o/a xefe/a do Servizo de Relacións Laborais e o/a xefe/a de sección de Relacións Laborais, que actuarán como vogais, e un/unha funcionario/a designado/a pola presidencia, que actuará como secretario/a. A dita comisión poderá adoptar validamente os seus acordos, sempre que asistan a ela a presidenta, ou persoa na que delegue, un/unha vogal e o/a secretario/a. Se por calquera causa, no momento no que a comisión de valoración teña que examinar as solicitudes algunha das persoas que a compoñen non puidese asistir, será substituída polo/a funcionario/a que para os efectos designe a persoa titular da Dirección Xeral de Relacións Laborais.
3. A comisión de avaliación, motivadamente, poderá requirir das entidades solicitantes das axudas información ou documentación adicional que, non estando en poder da Administración, teña fundamental relevancia e unha relación directa para unha mellor avaliación das solicitudes.
Artigo 10º.-Criterios de avaliación.
A valoración das solicitudes presentadas efectuarase de acordo cos criterios e a ponderación que a continuación se relacionan:
1º Adecuación ás políticas e medios de actuación no eido da RSE en Galicia conforme o Acordo polo Emprego asinado no marco do diálogo social en Galicia. Máximo 15 puntos.
2º Ámbito de repercusión territorial e social das actuacións, valorando o número de traballadoras e traballadores que resulten beneficiarias da acción. Máximo 15 puntos.
3º A taxa de estabilidade do cadro de persoal nos doce meses anteriores á solicitude, é dicir, a porcentaxe de traballadores fixos sobre o total do cadro de persoal, sempre que esta sexa superior ao 50%. Máximo 15 puntos.
4º Integración da dimensión da igualdade de oportunidades entre mulleres e homes no proxecto presentado e nas persoas destinatarias deste. Máximo 15 puntos.
5º Certificación acreditativa da existencia de sistemas de calidade ou excelencia, políticas de igualdade, ambientais ou de calquera outro eido en materia de RSE. Máximo 10 puntos.
6º Actuacións en materia de RSE realizadas con anterioridade. Máximo 10 puntos.
7º Os elementos innovadores do proxecto presentado. Máximo 10 puntos.
8º Emprego da lingua galega na realización das actividades para as que se solicita a axuda. Máximo 10 puntos.
A concesión destas subvencións realízase mediante a comparación de todas as solicitudes presentadas, establecéndose unha prelación entre elas, de acordo cos criterios de valoración fixados no parágrafo anterior, e adxudicarase a aquelas propostas que obtivesen maior puntuación.
Artigo 11º-Resolución e recursos.
1. A competencia para coñecer e resolver as solicitudes previstas nesta orde corresponderalle á persoa titular da Dirección Xeral de Relacións Laborais da Consellería de Traballo e Benestar por delegación do/a conselleiro/a.
2. Logo da fiscalización da proposta polo órgano interventor da consellería, o órgano concedente ditará a correspondente resolución que se lles notificará ás entidades interesadas.
3. O prazo para resolver e notificar será de tres meses. En todo caso, o antedito prazo non comezará a computarse ata que transcorra o prazo previsto para a presentación de solicitudes. Transcorrido o antedito prazo sen que se ditase resolución expresa, entenderase desestimada a solicitude, de acordo co establecido no artigo 1º e no artigo 2º da Lei 6/2001, do 29 de xuño, de adecuación da normativa da Comunidade Autónoma de Galicia, á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
4. As resolucións que se diten neste procedemento esgotan a vía administrativa e contra elas cabe interpoñer recurso contencioso-administrativo no prazo de dous meses ante o órgano competente da xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que dictou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa, e na Lei 30/1992, do 26 de novembro, de réxime xurídico das administracións públicas e do procedemento administrativo común.
5. De conformidade cos puntos 3º e 4º do artigo 13 da Lei 4/2006, do 30 de xuño, de transparencia e boas prácticas na Administración pública galega, e no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a consellería publicará as subvencións concedidas ao abeiro desta orde, segundo o establecido no artigo 15 da Lei 9/2007, no Diario Oficial de Galicia, na súa páxina web oficial e nos rexistros públicos referidos, con expresión da entidade beneficiaria, a contía e a súa finalidade, na forma que determine o órgano competente, polo que a presentación da solicitude leva implícita a autorización para o tratamento necesario dos referidos datos, sempre con respecto ao establecido na Lei orgánica 15/1999, do 13 de decembro, de protección de datos de carácter persoal.
Artigo 12º.-Forma de pagamento e xustificación.
1. Unha vez notificada a resolución definitiva, as persoas interesadas disporán dun prazo de dez días para a súa aceptación, transcorrido o cal sen que se producise manifestación expresa, entenderase tacitamente aceptada, segundo o artigo 21.5º da Lei 9/2007, de subvencións de Galicia.
2. O pagamento efectuarase de xeito nominativo e pagamento único, pola súa totalidade, a favor das beneficiarias e logo da acreditación dos gastos e pagamentos realizados. Unicamente se aboará ata o 60% dos gastos realmente realizados e xustificados, ata o tope da contía inicialmente concedida como subvención, agás no suposto de contratación de persoal para a realización das actividades da liña II que se aboará o 100% dos gastos realmente realizados e xustificados, ata o tope da contía inicialmente concedida.
En todo caso, a forma de xustificación deberá aterse ao previsto no artigo 28 da Lei 9/2007, do 13 de xuño, de subvencións de Galicia.
De non achegarse con anterioridade, o pagamento das axudas quedará condicionado á presentación, antes do 30 de setembro de 2009, da documentación que corresponda, relacionada nos puntos seguintes:
-Documentación xustificativa para acreditar o cumprimento da finalidade para a que se concedeu a subvención segundo o tipo de axuda, no prazo, nos termos e na forma que estableza a notificación da resolución de concesión.
-Declaración complementaria do conxunto das axudas solicitadas para a mesma actividade, tanto as aprobadas e/ou concedidas como as pendentes de resolución, das distintas administracións públicas competentes ou outros entes públicos así como as axudas solicitadas ou concedidas sometidas ao réxime de minimis nos tres últimos anos ou, de ser o caso, que non solicitou nin percibiu outras axudas ou subvencións.
Non poderá realizarse en ningún caso o pagamento da subvención mentres a beneficiaria non figure ao día do cumprimento das súas obrigas tributarias -estatais e autonómicas- e da Seguridade Social, sexa debedora en virtude de resolución declarativa da procedencia de reintegro ou teña algunha débeda pendente, por calquera concepto, coa Administración da comunidade autónoma.
Capítulo III
Obrigas, compatibilidades, seguimento e control
Artigo 13º.-Prohibicións, incompatibilidades e concorrencia.
1. A entidade solicitante non poderá atoparse incursa nas prohibicións para obter a condición de beneficiaria sinaladas no artigo 13 da Lei 38/2003, do 17 de novembro, xeral de subvencións, e no artigo 10 da Lei 9/2007 de subvencións de Galicia, circunstancia que se xustificará mediante a declaración contida no anexo I desta orde.
2. Estas axudas son compatibles con outras outorgadas para o mesmo fin pero, en ningún caso, o importe das subvencións ou axudas concedidas ao abeiro desta orde poderá ser de tal contía que, illadamente ou en concorrencia coas concedidas por outras administracións ou entes públicos ou privados, estatais ou internacionais, supere o custo total da actividade que vaia desenvolver a entidade beneficiaria. Non se poderán imputar os mesmos gastos aos distintos tipos de axudas previstos nesta orde.
Artigo 14º.-Obrigas das beneficiarias.
Son obrigas das entidades beneficiarias das axudas e subvencións as sinaladas no artigo 11 da Lei 9/2007, de subvencións de Galicia, en especial as seguintes:
a) Atoparse ao corrente das súas obrigas tributarias estatais e autonómicas e da Seguridade Social e que non ten pendente de pagamento ningunha outra débeda por ningún concepto, coa Administración pública da comunidade autónoma, con anterioridade á proposta de resolución, así como antes das correspondentes propostas de pagamento.
b) Realizar a actividade que fundamente a concesión da axuda ou subvención.
c) Comunicarlle ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polas entidades beneficiarias e, de ser o caso, a obtención concorrente de subvencións, ou axudas. Esta comunicación deberá efectuarse tan pronto como se coñeza, e en todo caso, con anterioridade á xustificación da aplicación dada aos fondos percibidos.
d) Conservar os documentos xustificativos da aplicación dos fondos recibidos, incluídos os documentos electrónicos, en tanto poidan ser obxecto das actuacións de comprobación e control.
e) O sometemento ás actuacións de control, comprobación e inspección que efectuará a Consellería de Traballo e Benestar, ás de control financeiro que correspondan, se é o caso, á Intervención Xeral da Comunidade Autónoma, ás previstas na lexislación do Tribunal de Contas e o Consello de Contas, ou a outros órganos da Administración do Estado ou da Unión Europea e achegar canta información lle sexa requirida no exercicio das actuacións anteriores.
Artigo 15º.-Modificación da resolución de concesión.
Toda alteración das condicións tidas en conta para a concesión das axudas ou subvencións, así como a obtención concorrente de subvencións e axudas outorgadas por outras administracións ou outros entes públicos ou privados, nacionais ou internacionais, poderá dar lugar á modificación da resolución de concesión e, eventualmente, á súa revogación.
Artigo 16º.-Revogación e reintegro.
Procederá a revogación das subvencións, así como o reintegro total ou parcial das cantidades percibidas e a exixencia do xuro de demora, nos casos e nos termos previstos nos artigos 32 e 33 da citada Lei 9/2007 e no Decreto 11/2009, do 8 de xaneiro, polo que se desenvolve.
A obriga do reintegro establecida no parágrafo anterior enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
Artigo 17º.-Seguimento e control.
Sen prexuízo das facultades que teñan atribuídas outros órganos da Administración, a Consellería de Traballo e Benestar levará a cabo funcións de control, avaliación e seguimento das liñas de actuación.
Para realizar as ditas funcións poderanse utilizar cantos medios estean á súa disposición para comprobar, en todo momento, a aplicación das subvencións concedidas para os fins programados e o cumprimento dos requisitos exixidos nesta orde e demais normas vixentes que resulten de aplicación. Para estes efectos as beneficiarias deberán cumprir as obrigas de comprobación que se establezan nesta orde e na resolución de concesión.
Artigo 18º.-Axudas baixo condicións de minimis.
Os incentivos establecidos nesta orde quedan sometidos ao réxime de axudas de minimis, polo que non poderán exceder dos límites cuantitativos establecidos no Regulamento (CE) número 1998/2006, da Comisión, do 15 de decembro de 2006, relativo á aplicación dos artigos 87 e 88 do Tratado CE ás axudas de minimis (DOUE L 379, do 28 de decembro). Nos termos desta normativa, a axuda total de minimis concedida a unha empresa determinada non será superior a 200.000 euros durante calquera período de tres exercicios fiscais, ou a 100.000 euros cando se trate dunha empresa que opere no sector do transporte por estrada.
Disposicións adicionais
Primeira.-A Consellería de Traballo e Benestar poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas nos diferentes programas desta orde, agás aquelas que de acordo co artigo 35.f) da Lei 30/1992, do 26 de novembro, de réxime xurídico das administracións públicas e do procedemento administrativo común, xa se atopen en poder da Administración actuante.
Segunda.-Apróbase a delegación de atribucións do/a conselleiro/a competente en materia de traballo na persoa titular da Dirección Xeral de Relacións Laborais, para resolver a concesión ou denegación das subvencións previstas nesta orde, para autorizar, dispoñer, recoñecer a obriga e propoñer os correspondentes pagamentos, así como para resolver os procedementos de reintegro das subvencións indebidamente percibidas polos seus beneficiarios, respecto das resolucións de concesión destas ditadas por delegación do/a conselleiro/a.
Disposicións derradeiras
Primeira.-Facúltase a persoa titular da Dirección Xeral de Relacións Laborais para ditar, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de xullo de 2009.
Beatriz Mato Otero
Conselleira de Traballo e Benestar
Ver referencia pdf "15300D011P016.PDF"